(ສພຊ) ສະພາແຫ່ງຊາດ (ສພຊ) ໄດ້ສະຫລຸບການສ້າງຮາກຖານພັກປອດໃສ, ເຂັ້ມແຂງ, ໜັກແໜ້ນ ປະຈຳປີ 2018 ແລະ ວາງທິດທາງແຜນການເຄື່ອນໄຫວ ປະຈຳປີ 2019 ຂຶ້ນໃນວັນທີ 25 ມີນາ 2019 ທີ່ສະພາແຫ່ງຊາດ (ຫລັກ 6) ນະຄອນຫລວງວຽງຈັນ, ໂດຍການເປັນປະທານຂອງສະຫາຍ ແສງນວນ ໄຊຍະລາດ ເລຂາທິການສູນກາງພັກ, ເລຂາຄະນະບໍລິຫານພັກສະພາແຫ່ງຊາດ, ຮອງປະທານສະພາແຫ່ງຊາດ; ເຂົ້າຮ່ວມມີບັນດາສະຫາຍເລຂາ, ຮອງເລຂາ, ກຳມະການຄະນະພັກຮາກຖານ, ໜ່ວຍພັກຮາກຖານ ແລະ ໜ່ວຍພັກທີ່ຂຶ້ນກັບຄະນະພັກຮາກຖານ ທັງໜົດ 79 ສະຫາຍ ຍິງ 27 ສະຫາຍ.
ຈຸດປະສົງຂອງການຈັດກອງປະຊຸມຄັ້ງນີ້ ເພື່ອເພີ່ມຄວາມຮັບຮູ້ກ່ຽວກັບການຍົກສູງຄຸນນະພາບ ສະມາຊິກພັກ, ການຈັດຕັ້ງພັກໃຫ້ປອດໃສ ເຂັ້ມແຂງ ໜັກແໜ້ນ, ການຕີລາຄາຄຸນນະພາບ, ແບ່ງປະເພດສະມາຊິກພັກ ແລະ ໜ່ວຍພັກ; ວຽກງານປ້ອງກັນພັກ-ພະນັກງານ ແລະ ຄວາມຮູ້ພື້ນຖານກ່ຽວກັບວຽກງານກວດກາພັກ ແລະ ກວດກາລັດ ໃຫ້ແກ່ເລຂາ, ຮອງເລຂາ ແລະ ຄະນະຮາກຖານພັກ ແລະ ຜູ້ຊ່ວຍວຽກຂອງຮາກຖານພັກ; ປັບປຸງແບບແຜນການເປັນເສນາທິການໂດຍກົງຮອບດ້ານຂອງຮາກຖານພັກ ໃຫ້ມີຄຸນນະພາບສູງຂຶ້ນ, ເພື່ອຈັດຕັ້ງປະຕິບັດໃຫ້ຖືກຕ້ອງຕາມກົດລະບຽບພັກ ແລະ ເປັນເອກະພາບພາຍໃນອົງການຄະນະພັກສະພາແຫ່ງຊາດ; ຍົກສູງພາລະບົດບາດການຕິດຕາມກວດກາຂອງພັກ ເຮັດໃຫ້ການຈັດຕັ້ງພັກ, ສະມາຊິກພັກ ມີສະຕິລະວັງຕົວ, ຮູ້ເຮັດວຽກງານປ້ອງກັນພັກ-ພະນັກງານ, ຮູ້ສະກັດກັ້ນ ແລະ ແກ້ໄຂປະກົດການຫຍໍ້ທໍ້ຕ່າງໆ ທີ່ເກີດກັບສະມາຊິກພັກ-ພະນັກງານ ແລະ ລັດຖະກອນ ພາຍໃນສະພາແຫ່ງຊາດ.
ກອງປະຊຸມໄດ້ຮັບຟັງບົດສະຫລຸບການສ້າງຮາກຖານພັກປອດໃສ, ເຂັ້ມແຂງ, ໜັກແໜ້ນ ປະຈຳປີ 2018 ແລະ ທິດທາງແຜນການເຄື່ອນໄຫວ ປະຈຳປີ 2019 ຈາກສະຫາຍ ສົມພູ ດວງສະຫວັນ ຄະນະປະຈຳພັກ, ເລຂາໜ່ວຍພັກຮາກຖານກຳມາທິການວັດທະນະທຳ-ສັງຄົມສະພາແຫ່ງຊາດ; ຮັບຟັງການຜ່ານມະຕິຂອງຄະນະບໍລິຫານງານພັກສະພາແຫ່ງຊາດ ສະບັບເລກທີ 02/ຄພ.ສພຊ, ລົງວັນທີ 19 ມີນາ 2019 ວ່າດ້ວຍການຮັບຮອງປະເພດໜ່ວຍພັກປອດໃສ, ເຂັ້ມແຂງ, ໜັກແໜ້ນ; ຈາກສະຫາຍ ສຸບັນ ສະວະບຸດ ກຳມະການຄະນະບໍລິຫານງານພັກສະພາແຫ່ງຊາດ, ເລຂາຄະນະພັກຮາກຖານຄະນະເລຂາທິການສະພາແຫ່ງຊາດ. ກອງປະຊຸມຍັງໄດ້ມີພິທີມອບ-ຮັບໃບຢັ້ງຢືນ ແລະ ຕາງໜ້າຮາກຖານພັກຂຶ້ນຈັບມືແຂ່ງຂັນ ແລະ ກ່າວຄຳປະຕິຍານຕໍ່ກອງປະຊຸມ ເພື່ອສືບຕໍ່ແຂ່ງຂັນໃນປີ 2019.
ໄຊໂສພາພອນ ມິ່ງມຸງຄຸນ